[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 5.11.2008 г.

COM(2008) 674 окончателен

СЪОБЩЕНИЕ НА КОМИСИЯТА ДО СЪВЕТА И ЕВРОПЕЙСКИЯ ПАРЛАМЕНТ

Стратегия в областта на разширяването и основни предизвикателства 2008—2009 г.

{SEC(2008) 2692} {SEC(2008) 2693} {SEC(2008) 2694} {SEC(2008) 2695} {SEC(2008) 2696} {SEC(2008) 2697} {SEC(2008) 2698} {SEC(2008) 2699}

СЪОБЩЕНИЕ НА КОМИСИЯТАДО СЪВЕТА И ЕВРОПЕЙСКИЯ ПАРЛАМЕНТ

Стратегия в областта на разширяването и основни предизвикателства 2008—2009 г.

Въведение

Разширяването е едно от най-силните политически средства на ЕС. То обслужва стратегическите интереси на ЕС за установяване на стабилност и сигурност и за предотвратяване на конфликти. Разширяването е допринесло за увеличаване на просперитета и възможностите за растеж, за подобряване на връзките с жизненоважни транспортни и енергийни пътища и за увеличаване на тежестта на ЕС на световната сцена. През май 2009 г. ЕС ще отбележи петата годишнина от разширяването през 2004 г.

Настоящата програма за разширяване обхваща Западните Балкани и Турция, пред които бе открита перспектива за членство в ЕС, след като изпълнят необходимите условия. Европейската перспектива допринесе за постигане на мир и стабилност и даде възможност на партньорите да се справят с големи предизвикателства като обявяването на независимост на Косово, като едновременно с това запази сигурността в региона. Тя дава силен тласък за провеждането на политически и икономически реформи както на Западните Балкани, така и в Турция. За ЕС е от стратегически интерес устремът на този процес да се запази въз основа на договорени принципи и условия. Този интерес за поддържане на стабилност е още по-очевиден предвид неотдавнашните предизвикателства, пред които бе изправена стабилността на изток от ЕС, включително в Южен Кавказ.

Стратегическото значение на Турция за ЕС нарасна в ключови области като сигурността на енергийните доставки, предотвратяването и уреждането на конфликти и регионалната сигурност в Южен Кавказ и Близкия изток. Ангажиментът на страната към ЕС, поет посредством преговорите и свързаните с тях реформи, които понастоящем се провеждат, я прави по-силен фактор за стабилността в регион, изправен пред множество предизвикателства. Настоящата обстановка на сигурността в Европа също изисква консолидиране на стабилността и засилване на реформите на Западните Балкани.

В този контекст последователното изпълнение на подновения консенсус относно разширяването, формулиран от Европейския съвет през декември 2006 г., е по-важно от всякога. Този консенсус е основан на принципите за консолидиране на задълженията, справедливи и строги условия и по-добър контакт с обществеността, съчетани с капацитета на ЕС за интегриране на нови членове.

ЕС предприе стъпки за подобряване на качеството на процеса на разширяване, имайки предвид натрупания при предишните разширявания опит. Понастоящем на ранен етап се отделя по-голямо внимание на принципа на правовата държава и на доброто управление. Темпото, с което една страна кандидатка или потенциална кандидатка се приближава към ЕС, отразява темпото на политическите и икономическите реформи в нея, както и капацитета ѝ да поеме правата и задълженията, произтичащи от членството, в съответствие с критериите от Копенхаген.

Следващата година ще бъде от основно значение за намиране на решение на предизвикателствата на Западните Балкани. Напредъкът на страните от Западните Балкани към членство в ЕС може да бъде ускорен, ако те изпълнят необходимите за това условия. Очаква се до края на 2009 г. Хърватия да стигне до заключителната фаза на преговорите за присъединяване, ако предприеме необходимите за това подготвителни действия. Посредством провеждането на по-нататъшни реформи бивша югославска република Македония ще се доближи до ЕС. За страните потенциални кандидатки постигането на напредък означава, че те могат да получат статут на кандидатки, когато докажат, че са готови.

Темпото на преговорите за присъединяване с Турция отразява темпото на реформи, както и изпълнението на съответните условия от страната. Сега Турция трябва да поднови усилията си за политически реформи.

Досега международната финансова криза има само ограничено пряко отражение върху икономиката и финансовия сектор на Западните Балкани и в Турция. Въпреки това, повечето страни отчетоха значително нарастване на дефицита по текущата сметка, което ги прави по-уязвими на външни сътресения. Вследствие на световната финансова криза се очаква намаляване както на външното кредитиране, така и на преките чуждестранни инвестиции.

Що се отнася до кипърския въпрос, лидерите на кипърската гръцка и кипърската турска общност започнаха всеобхватни преговори за намиране на цялостно решение на проблема под егидата на ООН. Комисията подкрепя усилията им и е готова да предостави технически съвети по въпроси, които са от правомощията на ЕС.

Европейският съюз е по-силен със съседи, в които има стабилност, просперитет и демокрация. Работейки заедно въз основа на споделени ценности и общи интереси, ЕС и съседните на него страни могат по-ефективно да отговорят на настоящите предизвикателства. Съюзът ще активизира също така отношенията си с партньорите на изток и на юг, които участват в Европейската политика на добросъседство, с цел по-нататъшно нарастване на взаимната сигурност и просперитет. Източното партньорство, което се подготвя, както и Процесът от Барселона: Съюз за Средиземноморието, ще бъдат от изключително значение в това отношение.

Настоящото съобщение представя постигнатия напредък и ключовите предизвикателства, пред които са изправени страните, участващи в процеса на разширяване. То очертава подхода, който Комисията ще използва, за да насочва и подкрепя усилията им през следващата година.

Изпълнение на подновения консенсус за разширяването

Постигнат напредък и оставащи предизвикателства в страните

Западни Балкани

През последната година Западните Балкани се доближиха до ЕС, тъй като регионът отбеляза напредък, макар и неравномерен, в процеса на реформи и в изпълнението на установените критерии и условия. Стабилността в региона бе запазена, а обстановката продължи да бъде като цяло спокойна след обявяването на независимост и влизането в сила на конституцията в Косово. Регионът продължи да отбелязва висок растеж благодарение най-вече на местните и чуждестранните инвестиции, като едновременно с това реформите напреднаха като цяло и цялостният жизнен стандарт се повиши. Съветът за регионално сътрудничество (СРС) замени Пакта за стабилност, като по този начин бе засилена самоинициативата и отговорността, които пряко засегнатите държави поемат в регионалното сътрудничество в Югоизточна Европа.

И все пак, днес Западните Балкани са изправени преди редица изпитания, които могат да повлияят на сигурността, стабилността и просперитета в региона. Все още трябва реформите и помирението да бъдат утвърдени. В много страни от Западните Балкани изграждането на държавни институции и консолидирането им и по-доброто управление са приоритетни области, които предизвикват безпокойство. В повечето страни все още предстои да бъде създадена професионална, безпристрастна и подотчетна държавна служба. Укрепването на правовата държава, най-вече чрез съдебна реформа и борба срещу корупцията и организираната престъпност, продължава да бъдe основeн въпрос в целия регион. Диалогът между политическите сили и духът на компромис са все още недостатъчни, включително по етническите въпроси. Продължават да са налице неуредени въпроси между съседни държави. Средната инфлация нарасна. Дефицитът по текущата сметка значително се увеличи. В някои страни безработицата продължава да бъде много висока. Нужни са по-нататъшни реформи в сферата на заетостта и социалните политики. Макроикономическите предизвикателства нараснаха в резултат на по-неблагоприятната външна обстановка, по-специално международната финансова криза.

На равнище страни могат да бъдат отбелязани следните развития.

Преговорите за присъединяване с Хърватия навлязоха в решителната си фаза, доказвайки на региона като цяло, че перспективата за членство в ЕС е реалност в съответствие с ангажиментите на Съюза, ако бъдат изпълнени необходимите условия.

В бивша югославска република Македония бе постигнат напредък в редица ключови области, които бяха отбелязани в съобщението на Комисията от март 2008 г.[1], по-специално по отношение на съдебната реформа и реформата в полицията и изпълнението на изискванията съгласно Споразумението за стабилизиране и асоцииране. Въпреки това, парламентарните избори бяха съпроводени от случаи на насилие и сериозни нередности. Необходими са конструктивен политически диалог и решителни действия за осъществяването на реформи в съответствие с приоритетите на Партньорството за присъединяване.

Албания продължи да отбелязва напредък по ключови политически реформи. Временното споразумение с ЕС влезе в сила преди две години и като цяло прилагането му не среща проблеми. Въпреки това, спазването на принципа на правовата държава и гарантирането на правилното функциониране на държавните институции продължават да бъдат големи предизвикателства. Необходимо е административният капацитет и капацитетът за прилагане да се подобрят.

Политическите реформи в Черна гора продължиха. Като цяло прилагането на временното споразумение, което влезе в сила в началото на тази година, напредва безпроблемно. Въпреки това, необходимо е съдебната реформа да продължи, а принципът на правовата държава да бъде затвърден, като това са големи предизвикателства. Необходимо е административният капацитет и капацитетът за прилагане да се подобрят.

Подписването на Споразумението за стабилизиране и асоцииране (ССА) с Босна и Херцеговина потвърди ангажимента на ЕС към европейското бъдеще на страната. Босна и Херцеговина започна да прилага временното споразумение през юли. Но части от конституцията, установена с мирното споразумение от Дейтън/Париж, бяха оспорени от ключови политически лидери и от двете федеративни единици, а свързаните с ЕС реформи са в застой. Консенсусът по ключови приоритети на реформите продължава да бъде слаб.

След президентските и парламентарните избори Сърбия поднови ангажимента си за европейско бъдеще, основано на споделени ценности. ССА бе подписано, а прилагането на временното споразумение ще започне веднага щом Съветът се увери, че Сърбия сътрудничи изцяло на Международния наказателен трибунал за бивша Югославия (МНТБЮ). Задържането и изправянето пред съда на Радован Караджич бе сериозна крачка напред, но този процес трябва да бъде завършен. Сърбия показа, че разполага с административния капацитет за постигане на значителен напредък към членство в ЕС. През последната година обаче реформите бяха забавени. Съдебната реформа и предотвратяването на корупцията продължават да бъдат значителни предизвикателства.

Новата действителност в Косово[2] доведе до промени в международното присъствие. Това следва да улесни разполагането на мисията EULEX, което се извършва понастоящем. Обстановката в Косово е sui generis и не може да се смята за прецедент. Европейският съвет заяви, че ЕС е готов да съдейства за политическото и икономическото развитие на Косово посредством ясна европейска перспектива, която е в съответствие с перспективата за ЕС на региона. Приетата от Косово конституция отговаря на европейските стандарти и досега е прието значително по обем много важно законодателство. Въпреки това, продължават да са налице големи предизвикателства, а именно укрепване на институциите и на принципа на правовата държава и засилване на диалога и помиряването между общностите.

Турция

Годината бе белязана от силно политическо напрежение. Главният прокурор поиска от Конституционния съд да закрие управляващата партия заради дейности, насочени срещу светския характер на държавата. Съдът реши да не изпълни искането на прокурора, но наложи финансова санкция. Това помогна да се избегне сериозна политическа криза и следва да предостави нови възможности за възобновяване на диалога и духа на разбирателство между политическите партии.

ЕС осъди категорично терористичните атаки, извършени от ПКК, които отнеха живота на много хора. Турските въоръжени сили извършиха няколко операции срещу бази на ПКК в Северен Ирак.

Посредством активната си дипломатическа дейност Турция изигра конструктивна роля в съседните държави и в по-широкия регион на Близкия изток. Вследствие на кризата в Грузия тя предложи платформа за стабилност и сътрудничество в Кавказ за насърчаване на диалога между държавите в този регион. С посещението си в Ереван президентът Гюл бе първият турски президент, посетил Армения от обявяването на независимостта на страната. Турция положи усилия като посредник между Израел и Сирия и проведе диалог с Иран по ядрения въпрос.

Геостратегическото положение на Турция отрежда на страната жизненоважна роля за сигурността на енергийните доставки за ЕС, по-специално за разнообразяване на енергийните ресурси. По-тясното сътрудничество между ЕС, Турция и други страни от региона – както страни доставчици, така и страни на транзитно преминаване на енергийни ресурси – в областта на енергетиката е от основно значение. Настоящите и бъдещите проекти за газопроводи са ресурс за всички страни, през чиято територия минават, а именно Турция. Завършването навреме на южния коридор за доставка на газ посредством бързото изпълнение на предвидените проекти, а именно на газопровода Набуко, е сред най-големите приоритети на ЕС по отношение на сигурността на енергийните доставки.

Сегашното правителство дойде на власт със силен мандат за реформи след провеждането през юли 2007 г. на свободни и честни избори. То поднови ангажимента си към процеса на присъединяване към ЕС и свързаните с него реформи и обяви, че ще работи по нова конституция. Постигнат бе известен напредък в свободата на изразяване и правата на немюсюлманските религиозни общности. Член 301 от Наказателния кодекс бе изменен с цел да се засилят гаранциите за зачитане на свободата на изразяване. Парламентът прие нов закон за фондациите, с който се уреждат редица проблеми, пред които са изправени немюсюлманските религиозни общности. Правителството реши също така да завърши проекта за Югоизточен Анадол (GAP), насочен към икономическото развитие на югоизточната част на страната.

Въпреки това, понастоящем е необходимо да бъде даден нов тласък на реформите с цел укрепване на демокрацията и зачитане на правата на човека, модернизиране и развитие на страната и доближаването ѝ до ЕС. Специално внимание трябва да бъде отделено на разпоредбите за политическите партии, конституционната реформа, свободата на изразяване и правата на жените.

Икономиката на Турция продължи да отбелязва относително добри резултати и макроикономическата стабилност бе запазена въпреки по-бавния растеж на БВП. В резултат на международната финансова криза се наложи корекция на цените на активите и на паричната единица, но това досега не се е отразило сериозно на банковия сектор. Въпреки това, значителната нужда от външно финансиране увеличава уязвимостта на външни сътресения. Понастоящем Турция е функционираща пазарна икономика съгласно икономическите критерии от Копенхаген. Тя би трябвало да бъде в състояние да се справи с конкурентния натиск и пазарните сили в Съюза в средносрочен план, при условие че продължи да прилага цялостната си програма за реформи за овладяване на структурните слабости. В допълнение, икономическата взаимозависимост на Турция с ЕС нарасна.

Предприсъединителни инструменти: справяне с ключовите предизвикателства

Въз основа на документа относно стратегията в областта на разширяването от 2007 г. Комисията използва пълноценно предприсъединителните си инструменти, за да отговори на ключови предизвикателства, каквито са изграждането на държавни институции, доброто управление, правовата държава и развитието на гражданско общество. Постигнатите вече резултати са значителни.

Положени бяха непрекъснати усилия за подобряване на качеството на процеса на разширяване, включително посредством определянето на строги показатели като условия за отваряне и затваряне на преговорни глави и посредством изготвянето на проучвания на въздействието върху основните области на политиката.

Съветът прие предложения на Комисията за сключване на партньорства за присъединяване и на европейски партньорства, които включват тези ключови приоритети. Комисията активизира политическия диалог, като използва партньорствата за основни референтни документи. Напредък бе постигнат и в икономическия диалог посредством предприсъединителния механизъм за фискален надзор.

Приоритетите от партньорствата дадоха насоки за програмирането и предоставянето на помощ съгласно Инструмента за предприсъединителна помощ (ИПП), което доведе до по-голяма подкрепа за осъществяването на основни реформи. Подкрепата съгласно ИПП възлиза на 1,4 млрд. EUR за 2008 г. От общо 840 млн. EUR, предназначени за подпомагане на прехода и институционално изграждане в национални програми по ИПП, понастоящем 33 % се използват за укрепване на управлението, насърчаване на административната и съдебната реформа, укрепване на принципа на правовата държава, подкрепа за борбата срещу корупцията и организираната престъпност, насърчаване на зачитането на човешките права, защита на малцинствата и създаване на гражданско общество. Бърза подкрепа от служители от държавите-членки на ЕС се оказва и посредством TAIEX и SIGMA[3]. Подкрепата за тези реформи в средносрочен план включва мрежи за туининг между публични администрации и схеми за безвъзмездни средства за проекти на НПО.

Комисията пое инициативи за координиране на подкрепата в рамките на ИПП с тази на международните финансови институции и други донори. Това координиране засилва ефекта от подкрепата по ИПП в областта на икономическото и социалното развитие. Съвместно с Европейската инвестиционна банка (ЕИБ), Европейската банка за възстановяване и развитие (ЕБВР) и Банката за развитие на Съвета на Европа (БРСЕ) бе създаден Инструмент за инфраструктурни проекти. Този инструмент представлява важна крачка към създаването на инвестиционна рамка за Западните Балкани до 2010 г., както бе договорено между Комисията, ЕИБ, ЕБВР и БРСЕ и потвърдено на заседанието на Европейския съвет през юни. Други инициативи включват механизъм за енергийна ефективност, както и единен инструмент за развитието на малки и средни предприятия: Европейски фонд за Югоизточна Европа. Това ще бъде от полза за десетки хиляди малки предприятия в целия регион.

Прехвърлянето на управлението на предприсъединителната помощ от Европейската агенция за възстановяване към делегациите и бюрата на Комисията в Белград, Подгорица, Прищина и Скопие приключи. Агенцията ще престане да функционира на 31 декември 2008 г. Крайната цел е управлението на помощта да бъде поето от самите партньори, когато покажат, че са готови за това.

Комисията организира през юли донорска конференция за социално-икономическото развитие на Косово, на която бяха обещани 1,2 млрд. EUR, като Европейският съюз и неговите държави-членки ще предоставят приблизително 800 млн. EUR. Тази подкрепа трябва да даде силен тласък на развитието на Косово. От основно значение е правителството на Косово да допълва подпомагането от донори посредством изпълнение на ангажиментите си в областта на фискалната дисциплина, управлението на публичните разходи и реформата на икономическата политика.

Специално внимание бе обърнато на директните междучовешки контакти в съответствие с документа относно стратегията в областта на разширяването от 2007 г. През януари 2008 г. влязоха в сила споразумения за облекчаване на визовия режим и за реадмисия с всички засегнати страни, а понастоящем Комисията води с тях разговори за либерализиране на визовия режим. В този контекст бяха изготвени пътни карти за либерализиране на визовия режим, които установяват ясни и реалистични показатели за премахване на задължението за притежаване на виза. Мерките за увеличаване на директните междучовешки контакти включват също повече възможности за мобилност на студенти и дипломанти по програмата Еразмус Мундус и допълнителни средства за обмен и партньорства между младежи по програмата „Младежта в действие“. Програмата Темпус продължи да оказва подкрепа за извършването на реформи във висшето образование посредством партньорства между университети.

След създаването на Енергийна общност започнаха преговори за създаването и на Транспортна общност със Западните Балкани, като целта е да се подпише споразумение през 2009 г. Напредък бе отбелязан и по прилагането на Споразумението за Обща европейска въздухоплавателна зона. В сферата на околната среда се разработва нов механизъм за регионално сътрудничество, чрез който съвместно да се отговори на екологичните предизвикателства, свързани с предприсъединяването.

В отговор на международната финансова криза Комисията е готова да съдейства на органите в държавите, участващи в процеса на разширяване, за да се справят с финансовите и икономическите последици от тази криза.

Положени бяха сериозни усилия, за да се подкрепят регионални инициативи за сътрудничество в съответствие с програмата от Солун и с мерки, посочени в съобщението на Комисията от март 2008 г. Новосъздаденият Съвет за регионално сътрудничество (СРС) функционира. Понастоящем пред него стои предизвикателството да гарантира ефикасността на регионалните дейности и по-нататъшното им рационализиране. Подкрепените от Комисията регионални инициативи включват оказване на съдействие на секретариата на СРС, Регионалното училище по публична администрация, което ще бъде създадено в Даниловград (Черна гора), нова инициатива за намаляване на риска от бедствия, както и проекти за възстановяване на културно наследство и за издаване на учебници по история. Комисията подкрепя също сътрудничество по въпросите на търговията посредством секретариата на ЦЕФТА. Що се отнася до митниците, скоро ще влязат в сила разпоредби за диагонално кумулиране на правилата за произход между ЕС и някои държави от Западните Балкани, като така се улеснява търговската интеграция на региона[4].

Комисията създаде нов механизъм за финансиране по ИПП за насърчаване на развитието на гражданското общество и диалога. Подкрепата по Механизма за гражданско общество за 2008 г. възлиза на около 30 млн. EUR, които са предназначени за изграждането на капацитет на местно равнище. През април Комисията организира голяма конференция за развитието на гражданското общество в Югоизточна Европа. На конференцията бяха насърчени създаването на мрежи от контакти, обменът на най-добри практики и установяването на партньорства. Тези инициативи допринасят за помиряване на народите, както и за постигане на напредък по пътя към членство в ЕС.

По-добрите контакти с обществеността са ключов принцип на подновения консенсус относно разширяването. Комисията насърчава обществения дебат за разширяването на ЕС както в държавите-членки, така и в страните от процеса на разширяване, като извършва информационни дейности, насочени към организации на гражданското общество, журналисти и младежи, сред които разпространяването на видео клипове, Европейския фестивал за уличен футбол във Фока и конкурса за млади журналисти „Разширете своя кръгозор“. Тези инициативи допълниха усилията на държавите-членки и на партньорските страни за контакти.

Програмата за разширяване през 2008—2009 г.

Ускоряване на темпото на Западните Балкани към членство в ЕС

На заседанието си през юни 2008 г. Европейският съвет потвърди пълната си подкрепа за европейската перспектива на Западните Балкани. Той подчерта, че като постигнат стабилен напредък в икономическите и политическите реформи и като изпълнят необходимите условия и изисквания, оставащите потенциални кандидати от Западните Балкани следва да придобият статут на страни кандидатки в съответствие със своите постижения, като крайната цел е членството в ЕС.

Перспективата за членство в ЕС продължава да бъде от основно значение за стабилността, помирението и развитието на Западните Балкани в съответствие с Процеса на стабилизиране и асоцииране (ПСА). В интерес на Европейския съюз и на Европа като цяло е регионът да продължи да напредва възможно най-бързо в осъществяването на политическите и икономическите реформи, в постигането на помирение между народите и по пътя към ЕС. ЕС трябва да бъде готов да ускори предприсъединителната подготовка на тези страни веднага щом изпълнят необходимите условия и да гарантира, че регионът ще продължи да се ползва с най-голямо предимство в политически и икономически план в съответствие с ПСА. Напредъкът по пътя към членство обаче е в ръцете на населението от региона и неговите лидери, тъй като темпото му зависи от постиженията на всяка страна при приемането на необходимите реформи.

В настоящото съобщение Комисията предлага ориентировъчна пътна карта за приключване на техническите преговори с Хърватия до края на 2009 г., ако бъдат изпълнени условията. Това е обяснено в раздел 3.2.

Бивша югославска република Македония ще може да предприеме по-нататъшни стъпки по пътя към ЕС, след като изпълни политическите критерии от Копенхаген и ключовите приоритети на партньорството за присъединяване. По-специално, необходимо е страната да гарантира провеждането на свободни и честни избори. Диалогът между основните политически партии и участници се нуждае от подобряване, така че да се позволи нормалното функциониране на институциите и да се ускори темпото на реформите. Комисията ще следи отблизо напредъка на бивша югославска република Македония. Неизпълнените ключови приоритети на партньорството засягат отчитане на резултатите от осъществяването на съдебните реформи, гарантиране на безпристрастна и неполитизирана полиция, продължаване на борбата с корупцията по обективен начин и гарантиране, че назначенията и повишенията на държавни служители се основават на професионални критерии.

Редица страни от Западните Балкани заявиха, че обмислят възможността за подаване на кандидатури за членство в ЕС. Комисията напомня, че постигането на задоволителни резултати, особено по отношение на изпълнението на задълженията по ССА, включително разпоредбите за търговията, е основен фактор за напредъка на всяка страна по пътя към членство. След подаването на кандидатура за членство по искане на Съвета Комисията своевременно изготвя становище, в което се оценява готовността на страната, и се прави проучване на ефекта от присъединяването върху основните области на политиката.

Албания трябва да гарантира, че парламентарните избори през 2009 г. ще бъдат подготвени и проведени, както трябва. Черна гора трябва да активизира съдебната реформа. И двете страни трябва да затвърдят резултатите, постигнати при прилагане на ССА, включително посредством подобряване на своя административен капацитет и капацитет за прилагане и укрепване на принципа на правовата държава.

Понастоящем е нужно Босна и Херцеговина спешно да постигне необходимия политически консенсус и да осъществи реформи, по-специално с оглед поемане на по-голяма отговорност за своето управление. Необходимо е общо виждане за ръководенето на страната, за да може институциите да функционират безпроблемно, да се създадат по-функционални и ефикасни държавни структури и да се постигне единодушие по въпроси, свързани с ЕС. По-късно този месец Съветът по прилагане на мирното споразумение (СПМС) ще разгледа дали страната е готова за закриването на Бюрото на Върховния представител. Това зависи от напредъка по постигането на пет специфични цели[5], както и от положителна оценка на политическата обстановка, която ще бъде изготвена от СПМС въз основа на пълно спазване на мирното споразумение от Дейтън. Комисията е готова да подкрепи усилията на Босна и Херцеговина да изпълни тези условия.

На заседанието си през юни Европейският съвет посочи, че Сърбия може да ускори напредъка си към ЕС, включително да получи статут на страна кандидатка, веднага щом бъдат изпълнени всички необходими условия. Комисията смята, че Сърбия ще може да получи статут на страна кандидатка през 2009 г., ако тези условия бъдат изпълнени, и в светлината на становище на Комисията. Необходимо е Сърбия да затвърди положителното развитие, като установи цялостно сътрудничество с МНТБЮ и продължи напред с програмата за реформи, като по този начин ще постигне осезаем напредък в приоритетни области, включително укрепването на принципа на правовата държава и ускоряването на икономическите и бюджетни реформи. Сърбия има ключова роля в региона. Тя е насърчавана да прилага конструктивен подход по отношение на участието на Косово в регионални инициативи и международни форуми, както и по отношение на усилията на ЕС за принос към мира и стабилността на Западните Балкани.

Социално-икономическото развитие на Косово е от жизненоважно значение за благоденствието на неговото население и за стабилността на региона в по-широк план. Европейският съвет заяви през юни, че Косово има ясна перспектива за ЕС в съответствие с перспективата за останалата част от Западните Балкани. ЕС очаква от Сърбия да следва конструктивен подход по отношение на разполагането на EULEX и окуражава косовските сърби да участват в развитието на Косово. Редовният диалог между Комисията и властите на Косово относно реформите ще се активизира. Комисията ще проучи всички възможности за насърчаване на участието на Косово в регионалното сътрудничество и призовава всички засегнати страни да приемат конструктивен подход по този въпрос. Тя ще направи оценка на средствата за по-нататъшното политическо и социално-икономическо развитие на Косово и ще разгледа как най-добре Косово, като част от региона, може да напредва към интеграция в ЕС в контекста на Процеса на стабилизиране и асоцииране. Резултатът от този анализ ще бъде представен в проучване на осъществимостта през есента на 2009 г.

Добросъседските отношения и регионалното сътрудничество продължават да бъдат от ключово значение за постигането на напредък към членство в ЕС и като такива представляват основен елемент от Процеса на стабилизиране и асоцииране. Почти всички регионални партньори имат неуредени двустранни въпроси със свои съседи, включително спорове за граници. Комисията ще продължи да следи развитията в тази област и призовава всички партньори да разглеждат двустранните въпроси с приоритет. Необходими са значителни усилия за по-голямо съдебно сътрудничество по наказателни въпроси, включително при разследването на местни военни престъпления.

Благодарение на междучовешките контакти европейската перспектива става осезаема за гражданите.

Комисията ще продължи да осъществява отблизо мониторинг на правилното прилагане на споразуменията за облекчаване на визовия режим. Тя ще осъществява мониторинг и на прилагането на пътните карти за либерализиране на визовия режим и ще подкрепя страните при изпълнението на показателите, посочени в пътните карти. Темпото на диалога относно визовия режим ще зависи от резултатите на всяка една от страните. При условие че една страна изпълни показателите, Комисията може да предложи през 2009 г. да се премахне задължението за притежаване на виза, като решението ще бъде взето за всяка страна поотделно.

Също така Комисията ще удвои средствата, предоставяни за стипендии на учащи се от Западните Балкани, в рамките на ИПП за 2009 г.

Участието в програми и агенции на Общността се оказа полезно за сближаването на институциите и гражданите на партньорските държави с ЕС. Комисията ще насърчава по-активно участие на бенефициерите от тези държави в програми, които са открити за тях. Тя ще проучи също възможности за откриване и на други програми за потенциални кандидати. Що се отнася до агенциите на Общността, Комисията ще се опита да предложи повече възможности за участие, включително статут на наблюдатели на заседанията на управителните съвети и на експертните групи за всички страни, участващи в процеса на разширяване. Комисията предлага да актуализира възможностите и условията за участие, предлагани на страните потенциални кандидатки. EС може да съфинансира посредством ИПП до 90 % от вноската на страните към програма или агенция на Общността през първата година на участие. През следващите години тази вноска ще намалява като процент или като реална сума. Общият размер на съфинансирането за програмите на Общността, които не са за научноизследователска или развойна дейност, следва по принцип да остане около 10 % от националните програми по ИПП.

Засиленото участие на организации на гражданското общество в реформите, предприети в страните, които участват в разширяването, е определящ фактор за темпото и качеството на процеса на присъединяване, както и за спечелването на обществена подкрепа за присъединяването. Други проекти за изграждане на капацитет и за създаване на мрежи за контакти ще бъдат финансирани в рамките на новия механизъм за гражданско общество, включително програмата за посетители „People 2 people“, създаването през първата половина на 2009 г. на бюра за техническо подпомагане във всяка страна и създаването на схеми за подпомагане на граждански партньорства в области като околната среда, енергийната ефикасност, здравето и безопасността на работното място и борбата с корупцията, организираната престъпност и трафика. През 2009 г. в рамките на схемите по ИПП за подпомагане на партньорства на гражданското общество ще се отдели приоритетно внимание на сектори като културата, малцинствата и бизнес асоциациите.

Спечелването на обществена подкрепа продължава да бъде ключова цел на водената от ЕС политика на разширяване. Държавите-членки, по-специално, носят отговорност за това да се помогне на обществото да разбере какви са предизвикателствата и ползите от разширяването. Необходимо е партньорските страни да изиграят своята роля, разяснявайки на гражданите си условията за постигане на напредък към членството в ЕС. Комисията ще продължи да разглежда разширяването като приоритетна област в комуникационната си политика и ще осъществява дейности, които подкрепят и допълват усилията на партньорските страни посредством предоставяне на фактическа информация и насърчаване на дискусии между ключови личности, формиращи общественото мнение.

Продължаване на преговорите за присъединяване

Хърватия

Хърватия отбеляза добър цялостен напредък три години след започване на преговорите. Отворени са 21 от 35 глави, а четири глави са временно затворени[6]. В резултат на ускоряване на работата през последните месеци Хърватия понастоящем е изпълнила показателите за отваряне на всички глави с изключение на две.

Като цяло Хърватия продължи да изпълнява общите условия на Процеса за стабилизиране и асоцииране (ССА). Понастоящем страната до голяма степен изпълнява задълженията си по Споразумението за стабилизиране и асоцииране и постигна съгласие с Комисията относно решение за премахване на дискриминационното облагане на цигарите. През последните месеци Хърватия предприе значителни стъпки за подобряване на управлението на средства от предприсъединителните фондове на ЕС, но все още е необходимо да покаже конкретни резултати при подобряване на това управление.

Предвид цялостния напредък към настоящия момент до края на 2009 г. трябва да е възможно да се достигне заключителната фаза на преговорите за присъединяване с Хърватия, ако Хърватия изпълни всички необходими условия. Като има предвид това, Комисията предлага индикативна пътна карта за приключване на техническите преговори. Може да се наложи този индикативен график да бъде актуализиран в зависимост от напредъка при изпълнението на условията. Необходимо е Хърватия да положи значителни по-нататъшни усилия, за да приключи работата по показателите, посочени в преговорните глави. Страната трябва да продължи усилията си за реформи, по-специално в съдебната система и публичната администрация, борбата с корупцията и организираната престъпност, насърчаването на правата на малцинствата, включително завръщането на бежанци, придвижването на делата, свързани с военни престъпления, и предоставянето на достъп на МНТБЮ до документи. Хърватия трябва също така да положи значителни по-нататъшни усилия за преструктуриране на корабостроителниците. Комисията ще следи отблизо изпълнението на поетите от Хърватия ангажименти.

Турция

След като предотврати политическа криза заради делото на конституционния съд срещу управляващата партия, понастоящем е необходимо Турция да даде нов тласък на процеса на политически реформи. Делото за закриване подчерта колко е важно да бъдат изменени правилата, регламентиращи политическите партии, за да се установят прозрачни механизми за финансиране и за да може разпоредбите за закриване на партии да бъдат приведени в съответствие с европейските стандарти и най-добри практики. Също така е необходимо да се състави законодателство за по-голяма защита на правата на гражданите независимо от личните им убеждения или политически възгледи и да се създаде постът на омбудсман. Съдебната реформа трябва да продължи. Нужен е по-активен диалог между различните политически сили в страната с цел да се създаде консенсус, който подкрепя реформите.

Необходими са непрекъснати усилия за насърчаване на зачитането на правата на жените и равенството между половете, за действително гарантиране на свободата на изразяване и свободата на вероизповедание, за предотвратяване на корупцията, за увеличаване на културните права на всички граждани, за укрепване на гражданския контрол над въоръжените сили и за привеждане на законодателството за синдикатите в съответствие със стандартите на МОТ и ЕС.

След започването на всестранни разговори между лидерите на кипърската гръцка и кипърската турска общност за цялостно уреждане на кипърския въпрос, от ключово значение е Турция да продължи да подкрепя намирането на решение и усилията на ООН.

Добросъседските отношения продължават да бъдат от ключово значение. От Турция се очаква да постигне цялостно и недискриминационно прилагане на допълнителния протокол към Споразумението за асоцииране и да постигне напредък към нормализиране на двустранните отношения с Република Кипър. ЕС ще продължи да следи и да прави преглед на напредъка по въпросите, включени в декларацията от 21 септември 2005 г., в съответствие със заключенията на Съвета от 11 декември 2006 г.

Приемането на национална програма за приемане на достиженията на общностното право, за да се изпълнят приоритетите на партньорството за присъединяване, ще представлява важен сигнал за желанието на Турция да поднови усилията за реформи. Темпото на преговорите за присъединяване отразява темпото на реформи, както и изпълнението на съответните условия от страна на Турция.

***

Общественото мнение в ЕС за бъдещо разширяване е повлияно от нагласа, свързана с минали разширявания. От основно значение е гражданите да бъдат изслушвани, тревогите им да бъдат обсъждани и да се предоставя повече информация, така че обществеността да може да види ясно както ползите, така и предизвикателствата.

През 2009 г. ще бъде отбелязана петата годишнина от приемането на нови държави-членки в Съюза и двайстата годишнина от падането на Берлинската стена. В този контекст встъпващото чешко председателство ще организира голямо събитие, което да отбележи годишнината от разширяването през 2004 г. Комисията ще предостави пълната си подкрепа за това събитие и ще представи по този повод проучване за отражението на петото разширяване върху икономиката на ЕС.

Заключения и препоръки

Въз основа на гореизложения анализ Комисията прави следните заключения:

1. Разширяването обслужва стратегическите интереси на ЕС за установяване на стабилност и сигурност и за предотвратяване на конфликти. То е допринесло за увеличаване на просперитета и възможностите за растеж, за подобряване на връзките с жизненоважни транспортни и енергийни пътища и за увеличаване на тежестта на ЕС на световната сцена. Настоящата програма за разширяване обхваща Западните Балкани и Турция, пред които бе открита перспектива за членство в ЕС, след като изпълнят необходимите условия.

2. Последователното изпълнение на подновения консенсус относно разширяването, формулиран от Европейския съвет през декември 2006 г., придобива важност в светлината на неотдавнашните предизвикателства, пред които бе изправена стабилността на изток от ЕС, включително в Южен Кавказ.

3. ЕС предприе стъпки за подобряване на качеството на процеса на разширяване. Въз основа на анализа в документа относно стратегията в областта на разширяването от 2007 г. понастоящем на ранен етап се отделя по-голямо внимание на принципа на правовата държава и доброто управление, включително на борбата с корупцията и организираната престъпност, административните и съдебните реформи и развитието на гражданското общество.

4. Добросъседските отношения и регионалното сътрудничество продължават да бъдат от ключово значение. Мирното уреждане на спорове е приоритет за всички страни.

5. Предвид цялостния напредък към настоящия момент, до края на 2009 г. трябва да е възможно да се достигне заключителната фаза на преговорите за присъединяване с Хърватия, ако Хърватия изпълни всички необходими условия. Като има предвид това, Комисията предлага индикативна пътна карта за приключване на техническите преговори. Може да се наложи този индикативен график да бъде актуализиран в зависимост от напредъка при изпълнението на условията. Необходимо е Хърватия да положи значителни по-нататъшни усилия, за да приключи работата по показателите, посочени в преговорните глави. Страната трябва да продължи усилията си за реформи, по-специално в съдебната система и публичната администрация, борбата с корупцията и организираната престъпност, насърчаването на правата на малцинствата, включително завръщането на бежанци, придвижването на делата, свързани с военни престъпления, и предоставянето на достъп на МНТБЮ до документи. Хърватия трябва също така да положи значителни по-нататъшни усилия за преструктуриране на корабостроителниците. Комисията ще следи отблизо изпълнението на поетите от Хърватия ангажименти.

6. Турция трябва да поднови усилията си за политически реформи с цел укрепване на демокрацията и зачитане на правата на човека, модернизиране и развиване на страната и доближаването ѝ до ЕС. Темпото на преговорите за присъединяване отразява темпото на реформи, както и изпълнението на съответните условия от страна на Турция. От Турция се очаква да постигне цялостно и недискриминационно прилагане на допълнителния протокол към Споразумението за асоцииране и да постигне напредък към нормализиране на двустранните отношения с Република Кипър.

7. Що се отнася до кипърския въпрос, лидерите на кипърската гръцка и кипърската турска общност започнаха всеобхватни преговори за намиране на цялостно решение на проблема под егидата на ООН. Комисията подкрепя усилията им и е готова да предостави технически съвети по въпроси, които са от компетентността на ЕС. Тя призовава лидерите на двете общности да отбележат значителен напредък, а Турция да допринесе за създаването на благоприятни условия за намирането на такова цялостно решение.

8. Бивша югославска република Македония трябва да гарантира провеждането на свободни и честни избори, да подобри диалога между основните политически партии и участници и да изпълни оставащите ключови приоритети на партньорството. Комисията ще продължи да следи отблизо напредъка в тези области.

9. Напредъкът на страните от Западните Балкани към членство в ЕС може да бъде ускорен, ако те изпълнят необходимите за това условия. За страните потенциални кандидатки това означава, че те могат да получат статут на кандидатки в съответствие с установените процедури, когато докажат, че са готови.

10. Прилагането на временните споразумения с Албания, Черна гора и Босна и Херцеговина напредва; спазването на принципа на правовата държава продължава да бъде основно предизвикателство, а административният капацитет и капацитетът за правоприлагане трябва да бъдат подобрени. По-специално, необходимо е Албания да гарантира, че парламентарните избори през 2009 г. ще бъдат подготвени и проведени, както трябва. Черна гора трябва да положи специални усилия, за да продължи съдебната реформа. Необходимо е политическите лидери на Босна и Херцеговина да имат общо виждане за ръководенето на страната, да бъдат единодушни по въпроси, свързани с ЕС, и по международни въпроси и да постигнат консенсус по ключовите реформи, необходими за европейската интеграция.

11. Необходимо е Сърбия да затвърди положителното развитие, като установи цялостно сътрудничество с МНТБЮ и постигне осезаем напредък в приоритетни области на реформата. Комисията смята, че Сърбия ще може да получи статут на страна кандидатка през 2009 г., ако бъдат изпълнени условията и в светлината на становище на Комисията, в което ще бъде направена оценка на готовността на страната.

12. Косово има ясна перспектива за ЕС в съответствие с перспективата за останалата част от Западните Балкани. През есента на 2009 г. Комисията ще представи проучване на осъществимостта, в което ще бъде направена оценка на средствата за по-нататъшното политическо и социално-икономическо развитие на Косово и ще бъде разгледано как най-добре Косово, като част от региона, може да напредва към интеграция в ЕС в контекста на Процеса на стабилизиране и асоцииране.

13. Комисията предприема мерки, за да направи европейската перспектива осезаема за гражданите на Западните Балкани. При условие че показателите, посочени в пътните карти за либерализиране на визовия режим, бъдат изпълнени, Комисията може да предложи през 2009 г. да се премахне задължението за притежаване на виза, като решението ще бъде взето за всяка страна поотделно. През 2009 г. средствата за стипендии за учащи се от Западните Балкани ще се удвоят. Преговорите със Западните Балкани за създаването на транспортна общност ще продължат, като целта е през 2009 г. да се подпише споразумение.

14. Помощта по Инструмента за предприсъединителна помощ (ИПП) ще бъде съсредоточена върху ключови реформи. Това е отразено в преразгледаната Многогодишна индикативна финансова рамка, обхващаща периода 2010—2012 г., която Комисията представя днес. Прилагането на новия Механизъм за гражданско общество ще продължи през 2009 г. Ще се насърчава по-голямо участие на партньорските държави в програми и агенции на Общността.

15. Координирането с международните финансови институции и други донори увеличава ефекта от подкрепата по ИПП. Комисията ще предприеме стъпки към създаването на инвестиционна рамка за Западните Балкани до 2010 г., както бе договорено с Европейската инвестиционна банка, Европейската банка за възстановяване и развитие и Банката на Съвета на Европа.

16. Досега международната финансова криза има само ограничено пряко отражение върху Западните Балкани и Турция. Комисията е готова да съдейства на органите в държавите, участващи в процеса на разширяване, за да се справят с финансовите и икономическите последици от тази криза.

17. През май 2009 г. при чешкото председателство ЕС ще отбележи петата годишнина от разширяването през 2004 г. По този повод Комисията ще представи проучване за отражението на петото разширяване върху икономиката на ЕС.

18. Обществената подкрепа за разширяването е от основно значение. За властите в държавите-членки и за институциите на ЕС е важно да помогнат на обществото да разбере интереса на Съюза от разширяването.

ПРИЛОЖЕНИЕ 1

Пътна карта за достигане до заключителната фаза на преговорите за присъединяване с Хърватия

В съответствие с преговорната рамка и заключенията на Европейския съвет от декември 2006 г. темпото на преговорите за присъединяване зависи от това дали Хърватия изпълнява необходимите условия. В съответствие с принципа за собствените постижения напредъкът в преговорите зависи от това дали страната провежда нужните политически, икономически, законодателни и административни реформи. Хърватия трябва да продължи усилията си за реформи, по-специално в съдебната система и публичната администрация, борбата с корупцията и организираната престъпност, правата на малцинствата, включително завръщането на бежанци, делата, свързани с военни престъпления, и предоставянето на достъп на МНТБЮ до документи в Хърватия, както и преструктурирането на корабостроителници.

Имайки предвид тясната връзка на тези въпроси с преговорите за присъединяване, ще бъде необходимо Хърватия да покаже конкретни резултати при изпълнението на своите задължения съгласно Споразумението за стабилизиране и асоцииране, като спазва общите условия на процеса за стабилизиране и асоцииране и подобри управлението на средства от предприсъединителните фондове на ЕС.

Отваряне на оставащите глави:

- Свободно движение на капитали

- Обществени поръчки

- Политика в областта на конкуренцията

- Селско стопанство и развитие на селските райони

- Безопасност на храните, ветеринарна и фитосанитарна политика

- Рибарство

- Данъчно облагане

- Регионална политика

- Съдебна система и основни права

- Правосъдие, свобода и сигурност

- Околна среда

- Външна политика, политика на сигурност и отбрана.

Комисията предлага по време на конференцията за присъединяването да бъдат положени всички усилия за отваряне на оставащите глави до края на 2008 г., ако Хърватия направи това възможно, като изпълни необходимите условия. Ако това не стане, главите, които няма да бъдат отворени до края на 2008 г., трябва да бъдат отворени в началото на 2009 г.

Що се отнася до показателите за отваряне на глава „ Политика в областта на конкуренцията “, Хърватия трябва да положи по-нататъшни усилия, особено по отношение на корабостроенето. Що се отнася до главата за съдебна система и основни права , Хърватия трябва да положи последни усилия, за да изпълни оставащите елементи от показателите за отваряне.

Временно затваряне на оставащите глави:

Остава да бъдат затворени 31 глави. Затварянето им зависи от това дали Хърватия ще изпълни установените показатели за затваряне.

Хърватия поиска значителен брой преходни договорености по някои глави, поради което нуждата от допълнителни преговори нараства и следователно временното затваряне на една глава може да се забави.

За да стигне до заключителната фаза на преговорите за присъединяване до края на 2009 г., Хърватия трябва да приключи работата си по показателите за затваряне достатъчно рано, за да позволи затварянето на глави съгласно следната таблица на приоритетите:

Таблица на приоритетите за остатъка от 2008 г.

- Законодателство за интелектуалната собственост

- Икономическа и парична политика

- Трансевропейски мрежи

- Митнически съюз

Таблица на приоритетите за първата половина на 2009 г.

- Право на установяване и свободно предоставяне на услуги

- Дружествено право

- Финансови услуги

- Информационно общество и медии

- Транспортна политика

- Енергетика

- Статистика

- Социална политика и заетост

- Защита на потребителите и здравеопазване

- Външна политика, политика на сигурност и отбрана

- Финансов контрол

Таблица на приоритетите за втората половина на 2009 г.

- Свободно движение на стоки

- Свободно движение на работници

- Свободно движение на капитали

- Обществени поръчки

- Политика в областта на конкуренцията

- Селско стопанство и развитие на селските райони

- Безопасност на храните, ветеринарна и фитосанитарна политика

- Рибарство

- Данъчно облагане

- Регионална политика и координиране на структурни инструменти

- Съдебна система и основни права

- Правосъдие, свобода и сигурност

- Околна среда

- Финансови и бюджетни разпоредби

- Институции

- Други.

При условие че Хърватия запази цялостния напредък в подготовката си, Комисията ще представи през 2009 г. съобщение относно финансов пакет за присъединяването на страната.

Комисията препоръчва Съветът да създаде ad hoc техническа работна група, която да изготви Договора за присъединяване въз основа на подготвени от Комисията текстове. Тази група може да работи успоредно с воденето на преговорите и следователно може да започне работа през първата половина на 2009 г. Едновременно с това Хърватия трябва своевременно да осигури превод на достиженията на правото на ЕС на официалния си език.

Индикативният график, предложен в тази пътна карта, може да се нуждае от адаптиране в зависимост от напредъка на Хърватия. Комисията ще продължи да подкрепя Хърватия в подготовката ѝ за присъединяване и да ѝ предоставя експертиза, включително като използва пълноценно инструменти като TAIEX и туининг и добре насочена финансова помощ.

Комисията ще следи отблизо дали Хърватия изпълнява поетите по време на преговорите ангажименти и ще докладва за резултатите. Тя ще използва редовни партньорски оценки, включително по отношение на принципа на правовата държава, както и всички други налични инструменти.

ПРИЛОЖЕНИЕ 2

Заключения относно Албания, Босна и Херцеговина, Хърватия, бивша югославска република Македония, Черна гора, Сърбия, Косово [7], Турция

Албания

По отношение на политическите критерии Албания продължи да постига напредък по пътя към демокрация и правова държава. Отбелязан бе напредък по ключови реформи въз основа на консенсус между партиите. Въпреки това, културата на диалог между политическите партии и правилното функциониране на държавните институции трябва да бъдат консолидирани още повече. Необходимо е парламентарните избори през 2009 г. да бъдат добре подготвени, за да се покаже демократичната зрялост на страната. Албания трябва да развие административния си капацитет. Въпреки отбелязания известен напредък борбата с корупцията и организираната престъпност продължава да бъде голямо предизвикателство.

Постигнат бе известен напредък по отношение на демокрацията и правовата държава . Албанският парламент прие значителни изменения в конституцията, включително във връзка с избирателната реформа, въз основа на широк консенсус между двете най-големи партии. За парламентарните избори през 2009 г. трябва навреме да бъде приет нов избирателен кодекс. Албания отбеляза известен напредък при укрепването на правителствените си структури, за да изпълни ангажиментите си по ССА и да координира работата си за интеграция в ЕС. Необходимо е обаче по-нататъшно укрепване на капацитета и на стратегическото планиране. В сферата на публичната администрация е нужно да се положат сериозни усилия за създаването на независима и ефикасна държавна служба, основана на качеството на работа. Продължават да се извършват назначения в нарушение на закона за държавната служба. Цялостното прилагане на закона за държавната служба, включително официалната схема за професионално развитие, ще бъде от ключово значение за постигането на напредък.

Известен напредък бе отбелязан в реформата на съдебната система . Приети бяха важни законодателни текстове относно организацията на съдебната система. Съдебната инфраструктура започна да се подобрява, но продължава да бъде незадоволителна. Липсва цялостна стратегия за реформа на съдебната система. Не са приети важни законодателни актове относно функционирането на Висшия съдебен съвет и на прокуратурата. Изпълнението на съдебни присъди, особено по граждански дела, продължава да бъде бавно. Проблемът с изоставането на дела все още съществува, а инфраструктурата на съдилищата продължава да бъде неадекватна. Съдебната система продължава да функционира незадоволително и е необходимо да бъде направено още много за гарантиране на нейната независимост, прозрачност и ефикасност.

Правителството продължава да полага усилия в борбата с корупцията , която е ключов приоритет на Европейското партньорство. Приети бяха цялостна антикорупционна стратегия и свързан с нея план за действие, но изпълнението им все още не е започнало и не е извършена оценка на механизмите за мониторинг. Въведени бяха електронни процедури за данъчно облагане и възлагане на обществени поръчки. Разследванията на случаи на корупция доведоха до уволняването, а в някои случаи и до арестуването на редица служители. Нагласата по отношение на борбата с корупцията се подобри. И все пак, корупцията продължава да бъде широкоразпространена и представлява особено сериозен проблем. Институционалните договорености и координацията между ведомствата в борбата с корупцията продължават да бъдат недостатъчни. Борбата с корупцията в съдебната система продължава да бъде ключов проблем. Необходимо е задълбочено разследване на експлозията в Gerdec. Все още е необходима много работа по всички аспекти на този проблем, включително по съдебната отчетност и прозрачността във финансирането на политическите партии.

Постигнат бе известен напредък по отношение на правата на човека и защитата на малцинствата . Законодателната рамка е до голяма степен налице. Положени бяха известни усилия за преследването на случаи на малтретиране на задържани в предварителния арест. Изградени бяха нови затвори и центрове за предварително задържане. Все още обаче са нужни значителни усилия за защита на правата на човека и за съдебно преследване на обвинените в нарушение на тези права. Що се отнася до достъпа до правосъдие , съществува законодателство за предоставяне на безплатна правна защита, но то не се прилага ефективно. Изключително незадоволителните условия на задържане, които се влошават допълнително от пренаселеността, продължават да будят сериозно безпокойство.

Албания постигна по-нататъшен напредък по отношение на свободата на изразяване . Правната рамка за медийната политика бе подобрена, но се изисква по-добро прилагане на съществуващото законодателство. Нужни са по-нататъшни усилия за декриминализиране на клеветата и за гарантиране на свобода на информацията и независимост на обществения радио- и телевизионен регулатор.

Налице е благоприятна правна рамка за организациите на гражданското общество . Създаден бе Фонд на гражданското общество за насърчаване на неправителствени организации, но все още не са установени механизми за прилагане. Организациите на гражданското общество продължават да бъдат слаби и участието им в изготвянето на политики трябва да бъде засилено.

Постигнат бе по-нататъшен напредък в утвърждаването на правата на жените . Прието бе ново законодателство за равенството между половете. Също така бе приета стратегия за предотвратяване на домашното насилие, но тя не се прилага. Закрилата на жените срещу всякакви форми на насилие е недостатъчна и продължава да буди сериозно безпокойство. Постигнат бе по-нататъшен напредък и по отношение на правата на децата . Приети бяха изменения в наказателния кодекс във връзка с експлоатацията на деца, но са необходими повече усилия за решаване на проблема с детския труд. Понастоящем младежите могат да бъдат осъдени на общественополезен труд или да бъдат поставени на изпитателен срок. Отчита се известно нарастване на процента на посещаващите училище сред ромските деца. Липсата на ресурси обаче възпрепятства цялостното изпълнение. Приета бе стратегия за социална закрила за периода 2008—2013 г., но липсват механизми за изпълнението ѝ. Механизмите за подпомагане на социално уязвими лица и лица с увреждания все още са ограничени. Нужна е по-добра координация между правителствените агенции. Напредъкът по правната рамка в сферата на антидискриминационната политика бе малък. Липсата на напредък при изменението на трудовото законодателство възпрепятства развитието на социалния диалог.

Постигнат бе напредък при консолидирането на правата на собственост . Първоначалното регистриране на недвижими имоти почти приключи и понастоящем се извършва оценка на имуществото, която ще бъде взета предвид при разглеждането на заявленията за реституиране и обезщетяване. Неуредени въпроси, свързани със собствеността, попречиха на усилията за създаване на функционален пазар на земя и не позволиха на чуждестранните инвестиции да достигнат потенциала си.

Албания предприе някои мерки за изпълнение на ангажиментите си относно защитата на малцинствата , по-конкретно за насърчаване на използването на малцинствени езици. Нужно е ситуацията да се подобри, по-специално посредством събирането на надеждни данни за броя и положението на малцинствата. Бяха предприети някои стъпки за подобряване на ситуацията на ромите , особено по отношение на записването в училище, но ефектът от тези мерки е ограничен. Необходими са по-добра координация и подходящи ресурси за участие в Десетилетието на ромското включване и за прилагане на съществуващите стратегии. Ромското малцинство продължава да живее при много тежки условия и да бъде обект на дискриминация, а достъпът му до образование, социална закрила, здравеопазване, жилищно настаняване и трудова заетост е незадоволителен.

Що се отнася до регионалните въпроси и международните задължения , Албания продължи да играе конструктивна роля за поддържане на стабилността в региона и за насърчаване на добри отношения с другите страни от Западните Балкани и със съседните страни, които са членки на ЕС. Страната участва активно в регионалното сътрудничество, включително в новосъздадения Съвет за регионално сътрудничество (СРС) и в Централноевропейското споразумение за свободна търговия (ЦЕФТА). По отношение на Международния наказателен съд двустранното споразумение за имунитет със Съединените щати не е в съответствие с общата позиция и водещите принципи на ЕС по този въпрос.

Икономиката на Албания продължи да нараства с относително бързо темпо. Инфлационният натиск бе овладян, но външните дисбаланси нараснаха, а фискалната позиция бе отслабена. Като цяло макроикономическата стабилност бе запазена, като бе подкрепена от редица структурни реформи. Бизнес климатът се подобри. Въпреки това, несигурните доставки на енергия, недостатъчната инфраструктура и слабото прилагане на принципа на правовата държава, както и недостатъчното спазване на договорните разпоредби все още спират икономическото развитие.

По отношение на икономическите критерии Албания отбеляза по-нататъшен напредък към установяването на функционираща пазарна икономика. Необходимо е структурните реформи и значителните инвестиции в инфраструктурата и образованието да продължат, за да може икономиката да се справи с конкурентния натиск и пазарните сили в Съюза в дългосрочен план.

Запазен бе политическият консенсус относно основните принципи на пазарно ориентираните икономически политики и относно макроикономическата стабилност. Икономиката се справи добре със силния натиск в резултат на нарастващите световни цени на храните, а функционирането на пазара на труда се подобри. Управлението на публичните финанси също се подобри, което доведе до по-високи приходи от данъци. Приватизацията на широкомащабни държавни дружества напредна, а процедурите за регистриране на стопанска дейност бяха значително опростени.

Взети бяха мерки за подобряване на уменията на работната сила и за насърчаване на инвестициите в инфраструктурата, а преструктурирането на предприятия напредна. Правителството активизира борбата си срещу корупцията и неплащането на данъци. Финансовият сектор се запази стабилен, като прозрачността на пазара на кредити нараства. Предизвиканото от държавата нарушаване на конкуренцията продължи да бъде ограничено.

Въпреки това, макроикономическите рискове нараснаха, тъй като дефицитът по текущата сметка се повиши най-вече в резултат на повишеното търсене на енергия и вноса на машини. Износът продължи да бъде ограничен и значително под равнището на вноса. Що се отнася до финансирането, притокът на капитали се запази относително малък. Забавянето на фискалното консолидиране също допринесе за съществуващата разлика между натрупани спестявания и инвестиции, като се има предвид нарастването на публичните инвестиции в инфраструктурата. Незавършеното преструктуриране на губещата държавна енергийна корпорация продължава да бъде фискален риск.

Несигурните доставки на енергия продължават да спират икономическото развитие. Конкурентоспособността на икономиката продължи да бъде възпрепятствана от недостига на квалифициран персонал и ограничения основен капитал, както и от недостатъчната инфраструктура. Трудовата заетост в селското стопанство се запази непропорционално висока. Големият дял на сивата икономика се подхранва от слабости в данъчната политика, в политиката на разходите и в правоприлагането, включително в борбата с корупцията и организираната престъпност. Сивата икономика продължава да бъде значително предизвикателство, тъй като тя намалява данъчната основа и ефикасността на икономическата политика.

Албания отбеляза напредък в привеждането на своето законодателство, политики и капацитет в съответствие с европейските стандарти и в изпълнението на ангажиментите си по силата на временното споразумение. Продължи напредъкът в области като митници и конкуренция. В други области като енергетика, транспорт и права на интелектуална собственост напредъкът продължава да бъде ограничен. Все още е необходимо да се постигне напредък в сферата на ветеринарния и фитосанитарния контрол, за да се използват пълноценно предимствата на търговските отстъпки по Споразумението за стабилизиране и асоцииране (ССА). Нужни са по-нататъшни усилия за подобряване на административния капацитет във връзка с разпоредбите на ССА, които не са свързани с търговията, и за ефективното прилагане на законодателството.

Отбелязан бе напредък в някои области, свързани с вътрешния пазар , но са необходими по-нататъшни усилия, за да може Албания да изпълни задълженията си по ССА. Напредъкът в приемането на европейските технически стандарти и в акредитацията продължи. Извършени бяха някои подобрения в сферата на метрологията и надзора на пазара, но са необходими по-нататъшни усилия. Законодателната рамка в областта на защитата на потребителите се подобри. По отношение на правото на установяване не може да бъде отчетен значителен напредък. Все още са налице ограничения при либерализирането на движението на капитали .

Напредъкът при административния капацитет на митниците продължи. Инфраструктурата на гранично-пропускателните пунктове се подобрява. Митническите приходи продължиха да нарастват, а намаляването на митата бе извършено навреме съгласно временното споразумение. Въпреки това, необходимо е да бъдат изготвени стратегии за информационните технологии и обучението, както и да бъдат извършени по-нататъшни подобрения в инфраструктурата и привеждането в съответствие с практиките на ЕС. Постигнат бе напредък в данъчното облагане . Приходите от данъка върху доходите и корпоративния данък се увеличиха. Въпреки това, събираемостта на данъците продължава да бъде ниска, особено в местното управление. Събираемостта на данъците, стратегията за упражняване на контрол и по-нататъшното привеждане в съответствие със законодателството и практиките на ЕС трябва да бъдат подобрени.

Напредъкът в областта на конкуренцията продължи. Правомощията на органа по конкуренцията бяха допълнително укрепени посредством налагането на антитръстови глоби в ключови сектори. Законодателната рамка е до голяма степен в съответствие с достиженията на правото на ЕС, но са нужни по-нататъшни усилия за прилагането ѝ. Албания отбеляза по-нататъшен напредък по отношение на изпълнението на задълженията си в сферата на държавната помощ съгласно Споразумението за стабилизиране и асоцииране. Завършен бе регистър на схемите за помощ.

Ограничен напредък може да бъде отчетен по отношение на обществените поръчки . Въведени бяха електронни процедури за обществени поръчки, но е необходимо по-нататъшно сближаване на законодателството, по-специално в сферата на концесиите и обществените услуги. Капацитетът на Агенцията за обществени поръчки бе подобрен, но трябва да бъде допълнително укрепен. Нужно е да се гарантира безпристрастност на производствата по обжалване. Настоящите процедури за обработването на жалби не отговарят на международните стандарти. Приети бяха изменения в митническия кодекс във връзка с правата на интелектуална собственост (ПИС), както и закон за правата на индустриална собственост. Въпреки това, прилагането на ПИС продължава да бъде незадоволително и броят на заведените пред съда дела за нарушения е малък. Капацитетът на службата за патентите и на службата за авторското право все още е слаб. Трябва да бъдат положени значителни по-нататъшни усилия, за да бъдат изпълнени задълженията в областта на ПИС съгласно временното споразумение.

Има известен напредък при сближаването с европейските стандарти в политиката на трудова заетост и социалната политика . Бяха разработени програми за насърчаване на заетостта сред уязвимите групи от населението. Правомощията на инспектората по труда бяха укрепени, но капацитетът му да налага спазването на трудовите права е ограничен. Стандартите за здравеопазването и сигурността на работното място продължават да са незадоволителни. В сферата на общественото здравеопазване се отбелязва непрекъснат напредък. Известен напредък бе постигнат и в образованието . Бюджетните средства за образование продължиха да нарастват. Въведена бе нова цифрова централна система за прием в университетите. Достъпът за студенти с увреждания се подобри. Въпреки това, посещаемостта в средното училище сред децата в селските райони все още е на ниско равнище. Известен напредък бе постигнат в областта на научните изследвания , но капацитетът трябва да бъде допълнително укрепен.

Напредък може да бъде отчетен в някои секторни политики . Що се отнася до индустрията и МСП , напредък бе постигнат в прилагането на Европейската харта за малките предприятия. Известен напредък може да бъде отчетен в селското стопанство , особено по отношение на законодателната рамка и при създаването на структури за развитието на селските райони. Правната рамка за безопасността на храните и за ветеринарната и фитосанитарната политика се подобри, но спазването на стандартите на ЕС продължава да бъде незадоволително и са необходими по-нататъшни усилия за укрепване на институционалния капацитет. Известен напредък бе отбелязан при инспектирането, контрола и международното сътрудничество в областта на рибарството . Необходимо е да се отдели повече внимание на привеждането в действие и прилагането на законодателството.

Подобрено бе хоризонталното законодателство в сферата на околната среда , но прилагането му и привеждането му в действие изостават. Административният капацитет за изготвянето и прилагането на политика в сферата на околната среда трябва да бъде укрепен.

Известен напредък може да бъде отчетен в транспорта . Албания продължава да участва активно в Обсерваторията за транспорта на Югоизточна Европа. Въпреки това, все още са нужни значителни подобрения във всички сектори на транспорта.

В енергийния сектор има ограничен напредък. Албания отбеляза напредък в прилагането на законодателството на ЕС в съответствие с ангажиментите си по Договора за енергийна общност. Продължи напредъкът в преструктурирането на дружеството за електроенергия и понастоящем се полагат усилия за подобряване на финансовото му състояние. Енергийният сектор обаче продължава да бъде в критично състояние. Сигурността на доставките на електроенергия не е гарантирана, тъй като капацитетът за производство е недостатъчен, за да се задоволи търсенето в страната, а ограниченият междусистемен капацитет продължава да възпрепятства вноса.

Известен напредък може да бъде отчетен в областта на информационното общество и медиите . Прието бе ново законодателство за електронните комуникации и електронния подпис и започна либерализиране на пазара. Въпреки това, регулаторната рамка все още не е приведена в съответствие с достиженията на правото на ЕС , а капацитетът на регулаторния орган в областта на телекомуникациите е недостатъчен. В сферата на аудиовизуалната политика административният капацитет на органа за радио и телевизия бе укрепен, но техническите ресурси все още са ограничени. По отношение на финансовия контрол бе приет нов закон за бюджета. Въпреки това, управленската отчетност и финансовият контрол са на ранен етап. Напредъкът в областта на статистиката е приемлив. Капацитетът на албанската статистическа служба се подобри. Въведени са повечето статистически класификации в съответствие със стандартите на ЕС. Привеждането в съответствие на законодателството е умерено напреднало.

Що се отнася до правосъдието, свободата и сигурността , в повечето области е постигнат известен напредък, но той е неравномерен. Като цяло са необходими още подобрения. По отношение на визите в процес на изготвяне са надежден граждански регистър и система за адресна регистрация, като целта е да се подобри сигурността на документите. Приет бе законът за чужденците. Споразумението за реадмисия между ЕО и Албания съществува от 2006 г. Споразумението за облекчаване на визовия режим между ЕО и Албания влезе в сила и бе стартиран диалогът за либерализиране на визовия режим. Трябва да бъдат издадени паспорти с биометрични данни в съответствие със стандартите на ЕС. Визовият режим все още не отговаря на стандартите на ЕС.

Граничният контрол бе подобрен в резултат на нов закон за управлението на границите, по-добра инфраструктура и междуведомствено сътрудничество. Стартира прилагането на стратегията за интегрирано управление на границите. Но е необходимо персоналът да се увеличи и обучението на гранична полиция да се подобри. Нужно е да се засили трансграничното сътрудничество. Малък напредък се отчита в политиката за предоставяне на убежище . Прегледът на правната рамка за сближаване със стандартите на ЕС не бе завършен. Капацитетът за прилагане продължава да бъде слаб, а междуведомственото сътрудничество се нуждае от укрепване. Известен напредък може да бъде отчетен в областта на миграцията . Създадено бе централно звено за връщания и реадмисия, чиято задача е да упражнява надзор върху регионалните центрове за реадмисия. Миграционните проверки по границите са по-ефективни, но са нужни значителни по-нататъшни усилия.

Ограничен напредък се наблюдава в борбата с изпирането на пари . Правната рамка и сътрудничеството между банките и финансовите институции във връзка с изпирането на пари се подобри. Въпреки това, капацитетът за конфискуване на имущество продължава да бъде малък. Необходимо е ресурсите за разследване, междуведомственото сътрудничество и капацитетът за прилагане да бъдат допълнително подобрени.

Ограничен напредък може да бъде отчетен в борбата с наркотиците и трафикът на наркотици продължава да буди сериозно безпокойство. Съдебното преследване на правонарушения, свързани с наркотици, нарасна. Изградена бе по-добра инфраструктура за досъдебното съхранение на иззетите наркотици. Въпреки това, необходима е категорична решимост, за да бъдат постигнати задоволителни резултати в тази област, а мерките и техниката за разкриване на наркотици по границите трябва да бъдат подобрени.

С прилагането на новия закон за полицията продължи напредъкът в областта на полицейската дейност . Стартира прилагането на стратегическото споразумение с Европол и на Конвенцията за полицейско сътрудничество в Югоизточна Европа. Но управлението на полицията, набирането на персонал, обучението и структурите за вътрешен контрол трябва да укрепнат. Нужни са повече усилия за изготвянето на надеждна статистика за престъпленията.

Ограничен напредък може да бъде отчетен в борбата с организираната престъпност , която продължава да бъде сериозен проблем и засяга правовата държава и бизнес климата. Приета бе национална стратегия за борба с организираната престъпност. Правната рамка бе подобрена. Сътрудничеството с Интерпол също бе подобрено, което позволи да бъдат изпълнени редица международни заповеди за арест. Въпреки това, корупцията и недостатъчната защита на свидетели подкопават усилията за борба с организираната престъпност. Заради трудности в сътрудничеството между полицията и прокуратурата ефективността на разследванията продължава да е ниска.

Приета бе стратегия за борба с трафика на хора . Но остава да бъде направено още много, особено по отношение на защитата на жертвите. Нужни са по-силна политическа воля и по-добра координация за прилагането на стратегията за борба с трафика на хора, особено по отношение на защитата на жертви. Албания продължава да бъде страна, от която тръгва значителна част от трафика както на жени и момичета за сексуална експлоатация, така и на хора за принудителен труд. Трафикът на жени и деца в страната нараства.

Добър напредък може да бъде отчетен при защитата на лични данни . Понастоящем съществува правна рамка и е назначен независим орган за надзор на данните. Необходими са обаче адекватни ресурси за правилното изпълнение на мандата на органа.

Босна и Херцеговина

Босна и Херцеговина постигна ограничен напредък в изпълнението на политическите критерии в съответствие с Европейското партньорство. В резултат на напредъка в четири ключови области, определени от Комисията и Съвета през 2005 г.[8], през юни 2008 г. бе подписано Споразумението за стабилизиране и асоцииране (ССА). Въпреки това, липсата на консенсус относно основните характеристики на държавното изграждане, честото оспорване на мирното споразумение от Дейтън/Париж и пламенната риторика се отразиха неблагоприятно на функционирането на институциите и забавиха реформите. Споделеното виждане на политическите лидери за ръководенето на страната и за ключовите реформи, свързани с ЕС, както и способността да се постигне единодушие по въпроси, свързани с ЕС, и международни въпроси, са основните елементи за по-нататъшния напредък на страната към Европейския съюз. Необходимо е също така Босна и Херцеговина да доразвие административния си капацитет, по-специално на държавно равнище, и да увеличи усилията си в борбата с корупцията.

Що се отнася до демокрацията и принципа на правовата държава , налице е ограничен напредък при създаването на по-функционални и по-ефикасни държавни структури, докато по отношение на конституционната реформа не се наблюдава никакъв напредък. Системата на управление в Босна и Херцеговина продължава да е обвързана с международно присъствие. Закриването на Бюрото на Върховния представител зависи от напредъка на Босна и Херцеговина по изпълнението на специалните изисквания[9].

Общинските избори през октомври 2008 г. се проведоха в съответствие с международните стандарти. Известен напредък бе отбелязан в подобряването на ефикасността на парламента на Босна и Херцеговина. През първата половина на 2008 г. парламентът прие редица важни закони, които се основават на Европейското партньорство, но бизнес климатът, системното гласуване по етнически признак и недостатъчните административни ресурси се отразиха неблагоприятно на работата му. Що се отнася до управлението на държавно равнище, консенсусът за европейска интеграция допринесе за постигането на напредък по законодателната програма до пролетта на 2008 г. През последните месеци обаче реформите са в застой. Вътрешното напрежение и фрагментарното и некоординирано разработване на политики между държавата и федеративните единици продължават да бъдат основните пречки пред ефикасната работа на правителството на държавно равнище. Липсата на политическа воля и проблеми с капацитета в правителството и парламента продължават да забавят приемането на законодателство. Дирекцията за европейска интеграция продължава да играе важна роля за насърчаването на европейската интеграция, но работата ѝ бе неблагоприятно повлияна от ограничените ресурси за персонал и трудната политическа обстановка. Липсата на скорошно преброяване на населението е сериозен недостатък за планирането на политиката в Босна и Херцеговина като цяло.

Известен напредък бе постигнат в областта на публичната администрация , но са нужни по-нататъшни усилия. Постът на координатора за реформи в публичната администрация бе укрепен. В процес на прилагане е стратегията за реформа в публичната администрация, която е ключов приоритет на Европейското партньорство. Фондът за реформа в публичната администрация започна да функционира. Координацията между публичните агенции на държавно равнище и на равнище федеративни единици бе подобрена чрез съвместното им участие в няколко широкомащабни схеми за обучение. При все това обаче, все още са необходими последователни усилия за предотвратяване на политическото вмешателство, за ограничаване на ролята на етническата принадлежност при назначаванията и за създаване на професионална и ефикасна държавна служба, основана на качеството на работа и компетенциите. Процесът на изготвяне на закона за държавната собственост, който е условие за затварянето на Бюрото на върховния представител, е много бавен. Назначаването на четиримата държавни омбудсмани и прехвърлянето на техните правомощия на държавно равнище бяха забавени.

Босна и Херцеговина продължи да отчита напредък при подобряването на съдебната система . Приета бе национална стратегия за развитие на сектора на правосъдието, чиято цел е да се укрепи още повече независимостта, отчетността, ефикасността, професионализмът и хармонизирането на съдебната система. Висшият съдебен и прокурорски съвет продължи усилията си за подобряване на ситуацията в съдебната власт. Въпреки това, фрагментарната съдебна система и сложната правна рамка продължават да възпрепятстват функционирането на съдебната власт. Все още съществуват проблеми със съдебното преследване на организираната престъпност и на военни престъпления във федеративните единици и кантоните. Съдебната система трябва да бъде още по-независима, отчетна и ефикасна. Правителството на Република Сръбска оспори юрисдикцията и правомощията на съдебните агенции на държавно равнище на територията на републиката, което е сериозна причина за безпокойство.

Босна и Херцеговина постигна малък напредък в борбата срещу корупцията , която продължава да бъде широкоразпространена и представлява сериозен проблем. Националната стратегия за борба с корупцията не се прилага адекватно. Произнесените присъди за корупция все още са много ограничени на брой. Политическият натиск върху публичните институции за външен одит и органите за борба с корупцията пречи на прозрачността на дейностите на публичната администрация. Босна и Херцеговина се нуждае от силен ангажимент и решителни действия в борбата срещу корупцията.

Ограничен напредък бе отбелязан по отношение на правата на човека и защитата на малцинствата . Босна и Херцеговина ратифицира всички значими конвенции на ООН и международни конвенции за правата на човека, включително ревизираната Европейска социална харта през юли 2008 г. Въпреки това, трябва да се подобри цялостното спазване на международните конвенции за правата на човека. В редица случаи решенията на комисията за човешки права към Конституционния съд на Босна и Херцеговина не се прилагат правилно.

Известен напредък бе постигнат по отношение на гражданските и политическите права . Предприети бяха стъпки в подкрепа на развитието на гражданското общество . Създаването на Борда на гражданското общество е положително развитие, въпреки че като цяло организациите на гражданското общество продължават да бъдат слаби и участието им в изготвянето на политики трябва да бъде засилено. Осигурени бяха средствата за изграждане на затвор на държавно равнище. Въпреки това, все още няма единна практика на наказателните санкции между държавата и федеративните единици. Малтретирането на затворници и задържани продължава да бъде проблем. Съдебното преследване на извършителите все още е слабо. Достъпът до правосъдие по граждански и наказателни дела продължава да буди безпокойство и равенството пред закона невинаги е гарантирано.

Държавната конституция и конституциите на федеративните единици предвиждат свобода на изразяване и медиите, свобода на събиране и сдружаване и свобода на вероизповедание . Но постигнатият допълнителен напредък в тези области е малък и е нужно по-добро прилагане на съществуващото законодателство. Приет бе федералният закон за публично радио и телевизионно разпространение, въпреки че все още е необходимо пълно хармонизиране със съответното законодателство на държавно равнище. Необходимо е всички закони за радио и телевизионно разпространение да се прилагат правилно, за да се изпълни този ключов приоритет на Европейското партньорство. Направени бяха опити да бъдат отнети финансови ресурси от публичната система за радио и телевизионно разпространение. Имаше случаи на физически атаки срещу журналисти и редактори.

Ограничен напредък бе постигнат в областта на икономическите и социалните права . Нужни са последователни усилия по отношение на закрилата на жените срещу всякакви форми на насилие. Въпреки че съществува план за действие за децата , продължават да се наблюдават проблеми в здравеопазването, социалната закрила, образованието и домашното насилие срещу деца. Недостатъците в социалните системи се отразяват неблагоприятно на положението на уязвими групи от населението, включително на психично болни лица. Ратифицирането на ревизираната Европейска социална харта е напредък, но сложната система на управление и фрагментарността на законодателството продължават да възпрепятстват социалния диалог в страната. Напредъкът в сферата на правата на собственост и поземлената реформа продължи. Мандатът на комисията за разглеждане на искове за собственост на вътрешно разселени лица и бежанци бе разширен, за да може комисията да работи по случаи на възвръщане на незавещани имоти. Правната рамка на Босна и Херцеговина включва разпоредби за защита на икономическите и социалните права, но като цяло прилагането ѝ е незадоволително.

Известен напредък бе постигнат в областта на културните права и правата на малцинствата . На държавно равнище бе създаден Съветът за националните малцинства, а в Република Сръбска функционира Национален съвет за малцинствата. Нужни са по-нататъшни стъпки за подобряване на прилагането на закона за националните малцинства, а конституцията на държавно равнище трябва да се измени, за да могат малцинствата да имат достъп до всички политически длъжности. Разделянето на децата в училище на етнически признак продължава да бъде проблем. Босна и Херцеговина се присъедини към Десетилетието на ромското включване 2005—2015 г. Съществуват план за действие за жилищно настаняване, здравеопазване и трудова заетост на ромите и механизъм за координиране. Въпреки това, ромското малцинство продължава да живее при много тежки условия и да бъде обект на дискриминация, а достъпът му до образование, социална закрила, здравеопазване, жилищно настаняване и трудова заетост е незадоволителен. Липсата на гражданска регистрация продължава да възпрепятства достъпа на представители на малцинството до основни социални и икономически права.

Що се отнася до бежанците и вътрешно разселените лица , отчетено бе по-нататъшно подобряване на сигурността, но постигнатият допълнителен напредък в подобряването на социално-икономическата интеграция на завърналите се лица е малък.

По отношение на регионалните въпроси и международните задължения Босна и Херцеговина продължи да участва активно в инициативи за регионално сътрудничество, включително в Съвета за регионално сътрудничество (СРС), чието седалище бе установено в Сараево през февруари 2008 г., и в ЦЕФТА. Босна и Херцеговина поддържа задоволително равнище на сътрудничество с МНТБЮ, което е ключов приоритет на Европейското партньорство. По отношение на Международния наказателен съд двустранното споразумение за имунитет със Съединените щати не е в съответствие с общата позиция и принципи на ЕС по този въпрос. Задълженията и ангажиментите на Босна и Херцеговина, свързани с членството ѝ в Съвета на Европа, все още са предмет на процедура на мониторинг.

Отношенията на Босна и Херцеговина с нейните съседи като цяло са добри, но напредъкът по нерешени въпроси, свързани с търговията и границите с Хърватия и Сърбия, е много малък.

Икономиката на Босна и Херцеговина продължава да се развива бързо. Макроикономическата стабилност бе разклатена в резултат на нарастващия външен дефицит, по-високата инфлация и експанзивната фискална политика. Задържането на много висока безработица и слабото участие на пазара на труда в страната, както и извършваните във федералните единици реформи, които се различават една от друга, продължават да бъдат сериозна причина за безпокойство.

По отношение на икономическите критерии Босна и Херцеговина отбеляза известен неравномерен напредък към установяването на функционираща пазарна икономика. Трябва да се положат значителни по-нататъшни усилия за реформа с решимостта да се позволи на страната в дългосрочен план да бъде в състояние да се справи с конкурентния натиск и пазарните сили в Съюза.

Известен напредък бе отбелязан при постигането на консенсус относно основните елементи на икономическата политика, а сътрудничеството между федеративните единици в сферите на икономическата политика се подобри. Посредством приемането на закона за Националния фискален съвет и създаването в началото на септември на Фискалния съвет съгласно новия закон бе поет ангажимент за подобряване на координацията във фискалната политика. Постигнато бе споразумение относно разпределянето на непреките данъци. Валутният борд продължи да функционира безпроблемно, а финансовата стабилност бе до голяма степен съхранена въпреки международната несигурност и високите равнища на растеж на вътрешното кредитиране Някои показатели на пазара на труда се подобриха. Високите ставки на корпоративния данък и на данъка върху доходите във федерацията бяха намалени и бяха взети законодателни мерки за избягване на двойното данъчно облагане в страната.

Бизнес климатът се подобри в сферата на регистрирането на фирми, процедурите по обявяване в несъстоятелност и регистрирането на земя. Секторът на малките и средните предприятия има понастоящем по-добър достъп до финансиране. През 2007 г. преките чуждестранни инвестиции скочиха вследствие на големите приватизации в Република Сръбска и покриха изцяло дефицита по текущата сметка. Модернизирането на физическия капитал бе ускорено и поради бързо нарастващите публични инвестиции в Република Сръбска.

Възникналото през 2006 г. отклонение от фискалната позиция се запази и през 2007 и 2008 г. Фискалните рискове във федерацията се повишиха поради поемането на големи ангажименти за социални плащания на фона на забавяне на бюджетните приходи. В допълнение, политиката за заплати в публичния сектор бе разхлабена на всички равнища на управление посредством увеличаване на заплатите и механизми за индексация, които отслабиха фискалната устойчивост и намалиха конкурентоспособността на частния сектор. Преструктурирането и ликвидацията на държавни предприятия напредва бавно, а отбелязаният напредък в процеса на приватизация във федерацията е незначителен. Безработицата продължи да бъде много висока.

Промяната в структурата на производство, изразяваща се в преминаване към дейности с по-висока добавена стойност, все още е бавна. Слабият производствен капацитет и липсата на структурна гъвкавост – високи ставки на вноските за социално осигуряване, изкривени механизми за определяне на заплатите, високи социални плащания, които не са достатъчно добре насочени, и слаба мобилност на работната ръка – възпрепятстват създаването на работни места. Бизнес климатът все още е засегнат от значителна липса на ефикасност в администрацията. Големият дял на сивата икономика се подхранва от слаба регулаторна рамка, от нецелесъобразна данъчна политика и политика на разходите и от слабости в правоприлагането, включително в борбата с корупцията и организираната престъпност. Това продължава да бъде значително предизвикателство, тъй като намалява данъчната основа и ефикасността на икономическата политика.

Босна и Херцеговина постигна известен напредък в привеждане на своето законодателство и политики в съответствие с европейските стандарти . Прилагането на разпоредбите, свързани с митниците, вследствие на влизането в сила на временното споразумение на 1 юли 2008 г. като цяло е задоволително. Въпреки това, Босна и Херцеговина трябва да укрепи административния си капацитет, както и да обобщи резултатите от прилагането на ССА.

Босна и Херцеговина отбеляза известен напредък по приоритетите на Европейското партньорство в областта на вътрешния пазар . Що се отнася до свободното движение на стоки , ограничен напредък бе постигнат в областта на стандартизирането, сертифицирането и надзора на пазара. Продължават да са необходими непрекъснати усилия за сближаване на правната рамка със законодателството на ЕС в тази област и за изграждане на необходимия административен капацитет. Приет бе законът за фармацевтичните продукти и медицинските изделия, който ще допринесе за постигането на единен вътрешен пазар в Босна и Херцеговина в този сектор. Съветът за защита на потребителите започна да работи пълноценно.

Ограничен напредък бе постигнат при услугите, правото на установяване и дружественото право . Отбелязан бе напредък при регистрирането на фирми. Въпреки това, няма напредък в създаването на единна надзорна агенция в сферата на банкирането на държавно равнище, нито в приемането на законодателство за лизинга и задълженията на държавно равнище.

В областта на свободното движение на капитали не се наблюдава ново развитие, но подготовката на Босна и Херцеговина в тази сфера продължава. Напредък бе постигнат в областта на митниците както по отношение на привеждането в съответствие на законодателството, така и по отношение на административния капацитет. Понастоящем е необходимо да се изготвят стратегии за митниците, по-специално за обучение, информационни технологии и други области. Също така бе отбелязан напредък по приоритетите на Европейското партньорство, свързани с данъчното облагане . През септември 2008 г. бе създаден национален фискален съвет. Събирането на ДДС се подобри в резултат на нарастващата икономическа дейност и увеличаващия се брой фирми, регистрирани по ДДС.

Що се отнася до конкуренцията , Босна и Херцеговина отбеляза известен напредък в контрола върху тръстове. Съветът по конкуренция увеличи дейностите си, въпреки че не се наблюдава по-нататъшно привеждане в съответствие на законодателството с достиженията на правото на ЕС. В областта на държавните помощи няма напредък и все още се очаква да бъде прието законодателството за оперативно независим орган за мониторинг върху държавните помощи и създаването на този орган. В областта на обществените поръчки бе постигнат само ограничен напредък. Все още не е постигнато правилно прилагане на процедурите за възлагане на обществени поръчки в цялата страна. Напредъкът в прилагането на правата на интелектуална собственост е малък. Законодателната рамка е непълна, а капацитетът за прилагане трябва да бъде укрепен.

Ограничен напредък бе отбелязан в политиката за трудова заетост и социалната политика . Координирането и стратегическото планиране в сектора на общественото здравеопазване се подобриха. Създадена бе конференция на министрите на здравеопазването, която заседава редовно. Предприети бяха известни стъпки за прилагането на рамковата конвенция на СЗО, въпреки че е необходимо това прилагане да се подобри. Но социалното законодателство и политика, както и тези за трудовата заетост, продължават да бъдат изключителни фрагментарни. Институционалната организация на страната продължава да бъде сериозна пречка пред разработването на необходимите координирани подходи.

Известен напредък бе отбелязан по отношение на европейските стандарти в сферата на образованието . Координирането между четиринайсетте министри на образованието в страната леко се подобри в резултат на създаването на конференция на министрите. На държавно равнище бе приет закон за професионалното обучение. Също така Босна и Херцеговина предприе допълнителни действия за прилагането на реформите, свързани с Болонския процес. Въпреки това, хармонизирането на законодателството на равнище федеративна единица и кантон още не е завършено, а прилагането в различните части на страната е неравномерно. Що се отнася до научните изследвания, стартирана бе процедура за асоцииране на страната към Седмата рамкова програма за научни изследвания (СРП), като по този начин ще се увеличат възможностите за осъществяване на научна дейност с партньори от ЕС. Въпреки това, продължават да са необходими значителни усилия за увеличаване на капацитета за научна дейност в страната.

Босна и Херцеговина е относително напреднала в подготовката си за присъединяване към СТО , но е необходимо да увеличи усилията си, за да изпълни целта си за ранно присъединяване.

Босна и Херцеговина отбеляза известен напредък в изпълнението на европейските стандарти в редица секторни политики . Ограничен напредък има в областта на индустрията и малките и средни предприятия (МСП) . Няма приета стратегия за МСП за цялата страна. Стратегията за индустриалната политика също не е приложена.

Известен напредък бе отчетен в сближаването с политиките на ЕС в областта на селското стопанство и рибарството . Законът за селското стопанство, храните и развитието на селските райони бе приет на държавно равнище. Няма обаче напредък по създаването на държавно равнище на Министерство на земеделието. Изготвянето на всеобхватна стратегия за селското стопанство бе забавено. Напредъкът в безопасността на храните, ветеринарната и фитосанитарна политика е ограничен. Продължават да съществуват проблеми, които се дължат на недостатъчни човешки и финансови ресурси и на слабо координиране между държавните ведомства и ведомствата на федеративните единици. Подготовката на Босна и Херцеговина в областта на околната среда все още е на ранен етап. Не е приет закон на държавно равнище, който да създаде рамката за национално хармонизирано опазване на околната среда, и не е създадена Държавна агенция по околна среда.

Босна и Херцеговина отчете известен напредък в транспортния сектор както при укрепването на институционалната структура, така и при адаптирането на регулаторната рамка. Напредък бе постигнат в изграждането на трансевропейските транспортни мрежи, но все още са необходими значителни реформи и привеждане в съответствие при железопътния транспорт. Страната продължава да участва активно в Обсерваторията за транспорта на Югоизточна Европа. Пазарът за търговски въздушни превозвачи бе отворен вследствие на ратифицирането на Споразумението за Обща европейска въздухоплавателна зона. Това споразумение обаче следва да се прилага последователно. Нужни са по-нататъшни усилия за завършване на преобразуването на институционалната организация и за създаване на условия за отваряне на пазара за всички видове транспорт.

Напредъкът в областта на енергетиката е ограничен. Като страна по Договора за енергийна общност Босна и Херцеговина трябва да приложи съответното законодателство на ЕС в областта на енергетиката, но това прилагане изостава сериозно в редица области, свързани с енергетиката. По-специално, реформите в газовия сектор закъсняват. В сектора на електроснабдяването бе извършено отделяне на преноса и понастоящем функционират независимият системен оператор (НСО) и предприятието за пренос на електроенергия Transco. Въпреки това, събитията, свързани с Transco, по-специално предложението на Република Сръбска да раздели предприятието по границите на федеративните единици, изложиха на опасност напредъка, постигнат в електроенергийния сектор. Не е изработена цялостна енергийна стратегия.

Босна и Херцеговина отчете известен напредък в областта на информационното общество и медиите . С приемането на федералния закон за публично радио и телевизионно разпространение правната рамка за публично радио и телевизионно разпространение в Босна и Херцеговина бе завършена, въпреки че все още трябва да се извърши привеждане в съответствие със съответното законодателство на държавно равнище. Нови правила за заплатите на персонала и трудности при назначаването на генерален директор поставиха под въпрос независимостта на органа за регулиране на комуникациите. Няма напредък при създаването на държавна информационна агенция. Постигнат бе известен ограничен напредък в областта на финансовия контрол .

Известен напредък бе отбелязан в областта на статистиката . Въпреки това, споразумението за сътрудничество между институциите в системата на статистиката на държавно равнище и на равнище федеративна единица не се прилага правилно. Поради политически различия все още не е взето решение, потвърждаващо, че през 2011 г. ще се извърши преброяване на населението. Нужни са значителни усилия за създаването в Босна и Херцеговина на ефективна статистическа система, която съответства на изискванията на ЕС.

В областта на правосъдието, свободата и сигурността бе постигнат напредък по отношение на визите, управлението на границите, предоставянето на убежище и миграцията . И все пак, усилията з